CELEX: 
Language: bg
Date: 2017-11-30 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2015/98 на Комисията относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан, по отношение на запаса от риба меч в Средиземно море

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
            
               Основания и цел на предложението
            
            
               В общата политика в областта на рибарството (ОПОР) се предвижда поетапното въвеждане на задължението за разтоварване, за да се реши проблемът с изхвърлянията на риба. Това задължение е посочено в член 15, параграф 2 от Регламент (ЕС) № 1380/2013
                  1
                на Европейския парламент и на Съвета от 11 декември 2013 г. относно общата политика в областта на рибарството (по-долу „основния регламент“).
            
            
               Предметът на Делегиран регламент (ЕС) 2015/98 на Комисията
                  2
                е изпълнението на международните задължения на Европейския съюз, посочени в член 15, параграф 2 от основния регламент, и в него се определят редица дерогации от задължението за разтоварване. По този начин чрез него се цели да се гарантира, че съответните правила на Европейския съюз (ЕС) са в съответствие с международните задължения на ЕС, както и че ЕС се придържа към решенията, приети от регионалните организации за управление на рибарството (РОУР), като например Международната комисия за опазване на рибата тон в Атлантическия океан (ICCAT) или Организацията за риболова в северозападната част на Атлантическия океан.
            
            
               На годишното си заседание за 2016 г., проведено във Виламура (Португалия), страните по ICCAT
                  3
                предприеха решителна стъпка към повишаване на тревожно ниските нива на запасите от риба меч (Xyphias gladius) в Средиземно море. Те приеха Препоръка 16–05 на ICCAT, съдържаща 15-годишен план за възстановяване на този вид.
            
            
               Целта на настоящото предложение е да се измени Делегиран регламент (ЕС) 2015/98 на Комисията. Това ще даде възможност на ЕС да спазва Препоръка 16–05 на ICCAT за установяване на многогодишен план за възстановяване на запасите от риба меч в Средиземно море, така че задължението за разтоварване в член 15, параграф 1 от основния регламент да не се прилага за кораби на ЕС, които извършват риболов на риба меч в Средиземно море.
            
            
            
               Подробно разяснение на отделните разпоредби на предложението
            
            
               В член 15 от основния регламент е установено задължение за разтоварване (или забрана за изхвърляне на улов) по отношение на целия улов от видовете, за които се прилагат ограничения на улова. Освен това уловът в Средиземно море на видове, за които се прилагат минимални размери и които са уловени при риболовни дейности във водите на Съюза или от риболовни кораби на ЕС във води извън Съюза, които не са под суверенитета или юрисдикцията на друга държава, трябва да се качва и задържа на борда, да се записва, разтоварва и приспада от риболовните квоти.
            
            
               В член 15, параграф 2 от основния регламент се посочва, че задължението за разтоварване не засяга международните задължения на ЕС. На Комисията е предоставено правомощието да приема делегирани актове за въвеждане на такива международни задължения в правото на ЕС. По-специално те съдържат дерогации от задължението за разтоварване.
            
            
               ЕС е страна по ICCAT. С Препоръка 16–05 на ICCAT се установява многогодишен план за възстановяване на запасите от риба меч в Средиземно море, който влезе в сила през юни 2017 г. и е обвързващ за държавите — членки на ЕС.
            
            
               В Препоръка 16–05 на ICCAT се съдържа задължението за изхвърляне на риба меч от борда на кораби, които надвишават разпределените на тях квоти и/или максималното равнище на разрешен прилов.
            
            
               Това задължение важи и за кораби, участващи в спортен и любителски риболов. Уловените в Средиземно море екземпляри риба меч, които са под минималния размер, също трябва да бъдат изхвърлени, освен ако попадат в ограниченията на прилова, установени от държавите членки в техните годишни риболовни планове.
            
            
               С член 1, точка 1 се изменя заглавието на член 5 от Делегиран регламент (ЕС) 2015/98, така че да се чете „Риба меч в Атлантическия океан“. По този начин запасите от риба меч в Атлантическия океан и запасът от риба меч в Средиземно море се разглеждат отделно в два отделни члена.
            
            
               С член 1, точка 2 се въвежда освобождаване от член 15, параграф 1 от Регламент (ЕС) № 1380/2013, така че екземплярите риба меч в Средиземно море могат да бъдат изхвърляни в случаите, посочени в Препоръка 16–05 на ICCAT.
            
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
         
         
            
               Държавите членки многократно са искали Комисията да представи такова предложение, за да се гарантира съгласуваност при спазването на международните задължения на ЕС и отстояването на принципите на общата политика в областта на рибарството.
            
            
               Консултации с администрациите на държавите членки бяха проведени на 8 септември 2017 г. в рамките на заседание на Комитета по рибарство и аквакултури.
            
            
               На заседанието от 10 октомври 2017 г. Консултативният съвет за Средиземно море беше уведомен за изменението.
            
            
               Тъй като настоящият делегиран акт се основава на оправомощаването, предвидено в член 15, параграф 2 от основния регламент, и не представлява нова инициатива на политиката, не беше необходимо да се извършва оценка на въздействието.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правно основание
            
            
               Член 15, параграф 2 от Регламент (ЕС) № 1380/2013.
            
            
               Принцип на субсидиарност
            
            
               Предложението попада в изключителните правомощия на Европейския съюз (вж. член 3, параграф 1, буква д) от Договора за функционирането на Европейския съюз). Следователно принципът на субсидиарност не се прилага.
            
            
               Принцип на пропорционалност
            
            
               Предложението ще гарантира, че законодателството на ЕС относно изхвърлянията е в съответствие с международните задължения на ЕС и че ЕС спазва решенията, приети от РОУР, в които той е договаряща страна. Това ще стане, без да се надхвърля необходимото за постигане на преследваната цел.
            
            
               Избор на инструмент
            
            
               В съответствие с член 15, параграф 2 от Регламент (ЕС) № 1380/2013 избраният инструмент е делегиран регламент на Комисията.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 30.11.2017 година
            
            
               за изменение на Делегиран регламент (ЕС) 2015/98 на Комисията относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан, по отношение на запаса от риба меч в Средиземно море
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета
                  4
               , и по-специално член 15, параграф 2 от него,
            
            
               като има предвид, че:
            
         
         
            
               (1)За опазването на младите екземпляри риба меч точки 15 и 17 от Препоръка 16–05 на Международната комисия за опазване на рибата тон в Атлантическия океан (ICCAT) предвижда минимален размер за риба меч, уловена в Средиземно море. Уловът и приловът на риба меч, включително от спортен и любителски риболов, който е под посочения минимален размер, не следва да се задържа на борда на риболовния кораб, да се трансбордира, транспортира, съхранява, разтоварва, продава, излага или предлага за продажба.
            
            
               (2)Освен това съгласно параграф 17 от Препоръка 16–05 на корабите, които извършват активен риболов на риба меч, трябва да изхвърлят прилова на риба меч под минималния размер, който надхвърля 5 % от общия им улов.
            
            
               (3)По отношение на спортния и любителския риболов в Средиземно море точки 23 и 26 от Препоръка 16–05 на ICCAT установяват забрана на улова, задържането на борда, трансбордирането или разтоварването на повече от един екземпляр риба меч на кораб на ден. Следва да се въведат необходимите мерки, за да се гарантира във възможно най-голяма степен освобождаването на риба меч, уловена жива в рамките на спортния и любителския риболов в Средиземно море, особено на младите екземпляри.
            
            
               (4)Съгласно точка 30 от Препоръка 16–05 на ICCAT на корабите без разрешение за активен риболов на риба меч в Средиземно море се разрешава да задържат на борда улов на риба меч, който не превишава определена горна граница за прилов за всеки кораб и всяка риболовна операция. Държавите членки следва да определят тази горна граница в своите годишни риболовни планове и да я съобщят на Комисията. Корабите без разрешение за активен риболов на риба меч в Средиземно море не следва да задържат на борда прилов на риба меч, който надхвърля определените в националните годишни риболовни планове горни граници.
            
            
               (5)С цел да се осигури съгласуваност между Препоръка 16–05 на ICCAT и правото на Европейския съюз задължението за разтоварване съгласно член 15, параграф 1 от Регламент (ЕС) № 1380/2013 следва да не се прилага за корабите на Съюза, които участват в риболов на риба меч в Средиземно море.
            
            
               (6)Делегиран регламент (ЕО) № 2015/98
                  5
                следва да бъде изменен, за да включва нови разпоредби, които отразяват условията за риболов, определени в Препоръка 16–05 на ICCAT.
            
            
               (7)В съответствие с графика, определен в член 15, параграф 1 от Регламент (ЕС) № 1380/2013, настоящият регламент следва да влезе в сила веднага след публикуването му,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Делегиран регламент (ЕС) 2015/98 се изменя, както следва:
            
            
               (1)Член 5 се изменя, както следва:
            
            
               а)заглавието на член 5 се заменя със следното:
                  
                  „Риба меч в Атлантическия океан“;
            
            
               б)параграф 1 се заличава;
            
            
               в)параграф 2 се заменя със следното:
            
            
               „2.
                     Чрез дерогация от член 15, параграф 1 от Регламент (ЕС) № 1380/2013 се забранява извършването на целеви риболов, задържането на борда или трансбордирането, разтоварването, транспортирането, съхраняването, излагането или предлагането за продажба, продажбата или предлагането на пазара на риба меч (Xiphias gladius) под минималния размер, посочен в приложение IV към Регламент (ЕО) № 520/2007.“
            
            
               (2)Вмъква се нов член 5а, както следва:
            
            
               „Член 5a
                  Риба меч в Средиземно море
            
            
               (1)Чрез дерогация от член 15, параграф 1 от Регламент (ЕС) № 1380/2013 се забранява извършването на целеви риболов, задържането на борда, трансбордирането, разтоварването, транспортирането, съхраняването, продажбата, излагането или предлагането за продажба на улов и прилов, включително от спортен и любителски риболов, на риба меч (Xiphias gladius), който е:
            
            
               а)с дължина на тялото от долната челюст до развилката на опашната перка под 100 cm; или
            
            
               б)със закръглено тегло, по-малко от 11,4 kg, или с тегло в изкормено състояние и без хриле, под 10,2 kg.
            
         
         
            
               (2)Независимо от параграф 1 корабите, които извършват активен риболов на риба меч, могат да задържат на борда, да трансбордират, прехвърлят, разтоварват, транспортират, съхраняват, продават, излагат или предлагат за продажба прилов на риба меч под минималния размер, при условие че той не надвишава 5 % от общия улов на риба меч на кораба по тегло или брой на рибите.
            
            
               (3)Чрез дерогация от член 15, параграф 1 от Регламент (ЕС) № 1380/2013 корабите за улов, които не извършват активен риболов на риба меч, не може да задържат на борда прилов на риба меч, който по тегло или брой на екземплярите превишава горната граница, определена от държавите членки в годишните им риболовни планове за общия улов на борда.
            
            
               (4)Чрез дерогация от член 15, параграф 1 от Регламент (ЕС) № 1380/2013 при спортния и любителския риболов се забраняват уловът, задържането на борда, трансбордирането или разтоварването на повече от един екземпляр риба меч на кораб на ден. Държавите членки предприемат необходимите мерки, с които да се гарантира и улесни освобождаването на риба меч, уловена жива в рамките на спортния и любителския риболов.“
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 30.11.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 354, 28.12.2013 г., стр. 22.
               
               
                  
                     (2)
                  
                        ОВ L 16, 23.1.2015 г., стр. 23.
               
               
                  
                     (3)
                  
                        Страните по ICCAT са договарящите страни, сътрудничещите недоговарящи страни, образувания или риболовни организации. 
               
               
                  
                     (4)
                  
                        ОВ L 354, 28.12.2013 г., стр. 22. 
               
               
                  
                     (5)
                  
                        Делегиран регламент (ЕС) 2015/98 на Комисията от 18 ноември 2014 г. относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан (ОВ L 16, 23.1.2015 г., стр. 23).